SET สัปดาห์หน้ารีบาวด์ต่อ จับตางบ บจ. Q2
บล.ฟิลลิป คาดแนวโน้มการลงทุนสัปดาห์หน้า เชื่อว่าตลาดอาจยังคงดีดตัวขึ้นทางเทคนิค แต่ค่อนข้างจำกัด ซึ่งนักลงทุนยังรอดูปัจจัยทั้งในประเทศ-ต่างประเทศ พร้อมให้แนวรับ 1,400 จุด แนวต้าน 1,440-1,460 จุด
31 ก.ค. 2558

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยวันนี้ (31 ก.ค.) รีบาวด์ทางเทคนิค โดยนักลงทุนน่าจะคาดหวังเรื่องมาตรการกระตุ้นเศรษฐกิจที่กระทรวงการคลังจะเสนอต่อที่ประชุมคณะรัฐมนตรี (ครม.) ในวันที่ 4 ส.ค.นี้ รวมถึงคลายความกังวลหลังการประชุมธนาคารกลางสหรัฐ (FED) ไม่ได้ส่งสัญญาณการขึ้นดอกเบี้ย ส่วนตลาดภูมิภาคอื่นๆส่วนใหญ่เคลื่อนไหวในแดนบวก ขณะที่ตลาดจีน และสิงคโปร์ ติดลบ
ส่วนแนวโน้มการลงทุนสัปดาห์หน้า เชื่อว่าตลาดอาจยังคงดีดตัวขึ้นทางเทคนิค แต่ค่อนข้างจำกัด ซึ่งนักลงทุนยังรอดูปัจจัยทั้งในประเทศ-ต่างประเทศ ทั้งการประกาศตัวเลขเศรษฐกิจสหรัฐฯ และธนาคารกลางอังกฤษที่จะเปิดเผยรายงานการประชุมคณะกรรมการนโยบายการเงิน (MPC) ในวันที่ 5 ส.ค.58 ซึ่งคาดการณ์ว่าน่าจะยังคงอัตราดอกเบี้ยไว้ที่ระดับเดิม
นอกจากนี้ยังให้ติดตามการปรับลดกำไรบริษัทจดทะเบียนของไทยลง หลังจบการประกาศงบไตรมาส 2/58 พร้อมให้แนวรับ 1,400 จุด แนวต้าน 1,440-1,460 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 326.00 บาท เพิ่มขึ้น 9.00 บาท
CPALL ปิดที่ 48.00 บาท เพิ่มขึ้น 1.00 บาท
PTTGC ปิดที่ 61.75 บาท เพิ่มขึ้น 1.00 บาท
ADVANC ปิดที่ 250.00 บาท เพิ่มขึ้น 2.00 บาท 
KBANK ปิดที่ 178.00 บาท เพิ่มขึ้น 6.00 บาท
 
ที่มา: สำนักข่าวอินโฟเควสท์